《宋武帝庙》
宋代·杨雯

溪声答松风，巨石出老拳。
古树不知名，岌岌蛟龙缠。
夕阳互出没，秋华带芳鲜。
葱葱帝王气，栋宇垂千年。
虎贲秉霜戟，惨淡生云烟。
宫人翠龙驾，手持玉连蜷。
昌明坐恍惚，精神雷在天。
大呼司雍间，旬月无秦燕。
昔为万夫特，今受众目怜。
石马亦埋没，岁时草芊芊。
小臣异代士，见之泪迸泉。
齐人思爽鸠，蜀人哀杜鹃。
江东旧正朔，礼奉敢不虔。
但愿君王心，不忘载荻船。
下山又再拜，白日当空悬。

作者简介：杨雯，字天章，清江（今江西樟树西南）人（清道光《清江县志》卷八）。今录诗七首。